Publication: Magyar Közlöny
Issue: MK-1999-35 (Year: 1999, Number: 35)
Era: 1990-2004
Section: megfelelően, világosan és közérthetően kell megszövegezni.” Az Alkotmánybíróság a 11/1992. (III. 5.) AB határozatban megállapította: „A jogállam alapvető eleme a jogbiztonság.” (ABH 1992, 81.) „A jogbiztonság — az Alkotmánybíróság értelmezésében — az államtól és elsősorban
Paragraph Index: 966

3. Az Ör. 5. §-a a mezőőri járulék megfizetésének módjáról az alábbiak szerint rendelkezik: „A mezőőri járulékot 1998-ra szólóan 1998. augusztus 30-ig, míg azt követően 2 részletben, de előre december 15-ig, illetve május 30-ig kell az Önkormányzat e célra nyitott számlájára befizetni.” A Tv. 19. §-ában az önkormányzat a mezőőri járulék mértékének megállapítására és megfizetése módjának önkormányzati rendeletben történő szabályozására kapott felhatalmazást. Az indítványozó szerint a rendeletalkotó mulasztásban megnyilvánuló törvénysértést követett el, mivel az Ör. 5. §-a szerinti szabályozás hiányos, „nem szabályozta teljeskörűen a mezőőri járulék megfizetésének módját (csekk esetében számlaszám, készpénzfizetés helye stb.)”. Az Alkotmánybíróság az indítványozó álláspontját nem tartotta megalapozottnak. Az Ör. megalkotása előtt az önkormányzat a mezőőri járulék beszedésére szolgáló pénzintézeti számla megnyitására jogalappal nem rendelkezett. Az Ör. megalkotása után, annak hatálybalépése előtt vagy azzal egyidejűleg volt lehetőség a pénzintézeti számla megnyitására és a számlaszám, illetőleg készpénzfizetési hely — helyben szokásos módon, újsághirdetés stb. útján történő — közzétételére. Az Alkotmánybíróság már a 814/B/1990. AB határozatában megállapította, hogy „a jogszabályi fogyatékosság nem jelent egyben alkotmányellenességet is”. (ABH 1992, 803.) A normatartalom jogalkalmazás során történő értelmezése önmagában nem ad lehetőséget szubjektív jogalkalmazói döntésre. Mivel az Alkotmánybíróságnak nem feladata, hogy a jogbiztonságot nem sértő normatartalmakat célszerűségi, jogtechnikai szempontokból minősítse, így a fentiekre tekintettel az Ör. 5. §-a megsemmisítésére irányuló indítványt elutasította.

Source: https://magyarkozlony.hu/hivatalos-lapok/510312109e9376f2d3f7e8f515df70a5bb524563/dokumentumok/e4ad193a6b72d89387533e2a7329a002a9bb3f37/letoltes